Teate avaldamine veinisektoris kasutatava nimetuse tootespetsifikaadi standardmuudatuse heakskiitmise kohta vastavalt komisjoni delegeeritud määruse (EL) 2019/33 artikli 17 lõigetele 2 ja 3

(2022/C 397/14)

Käesolev teade avaldatakse vastavalt komisjoni delegeeritud määruse (EL) 2019/33 (1) artikli 17 lõikele 5

STANDARDMUUDATUSE HEAKSKIITMISE TEADE

„Odobești“

PDO-RO-A1586-AM02

Teate esitamise kuupäev: 21. juuli 2022

HEAKSKIIDETUD MUUDATUSE KIRJELDUS JA PÕHJENDUSED

Valikuliste märgete lisamine märgistusele

Tootespetsifikaati täiendatakse sätetega, mille kohaselt veinide märgistusele lisatakse valikulised märked, mis osutavad teatavatele tootmismeetoditele (need terminid tähistavad kogu maailmas kasutatavaid veinivalmistustavasid, mille abil vein omandab iseloomulikud organoleptilised omadused, mis on tarbijale kvaliteedi, küpsuse ja laagerdumise seisukohast olulised).

Muudetakse spetsifikaadi VI peatükki ja koonddokumendi punkti 9.

KOONDDOKUMENT

1. Toote nimetus(ed)

Odobești

2. Geograafilise tähise tüüp

KPN – kaitstud päritolunimetus

3. Viinamarjasaaduste kategooriad

1. Vein

4. Veini(de) kirjeldus

1. Valgete ja roosade veinide analüütilised ja organoleptilised omadused

LÜHIKIRJELDUS

Valgetel veinidel on piirkonnale iseloomulikud omadused ning neil on õistaimede pehmed lõhna- ja maitsenüansid ning eksootiliste puuviljade ja tsitrustaimede maitse- ja lõhnavarjundid. Osal veinidest on keskmine või suur happesus, nad on selge värske maitsega ning lõhnabuketil võib olla nii tugev rohune nüanss kui ka troopiliste puuviljade magusad maitsevarjundid, sageli on nende lõhnas aimata viinapuu õite aroomi.

Valged veinid on peenekoelised, lõhna- ja maitseomadustelt neutraalsed; neil võib olla õunte või õistaimede lõhnavarjundeid (Fetească regală) või magusa roosi lõhna- ja maitsevarjundeid (Trandafiri de dulceaţă), millele veini küpsedes lisanduvad muskaadi, rosinate ja mee varjundid (Tămâioasă românească) või tsitrusviljade ja rohttaimede varjundid, mis annavad veinile erksuse ja värskuse, ning segunevad lillelõhnaga, samuti on tunda kerget värskete puuviljade aroomi (Crâmpoșie).

Üldised analüütilised omadused Maksimaalne üldalkoholisisaldus (mahuprotsentides) 15 Minimaalne tegelik alkoholisisaldus (mahuprotsentides) 9 Minimaalne üldhappesus 3,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 18. Maksimaalne vääveldioksiidi üldsisaldus (milligrammides liitri kohta) 200

2. Analüütilised ja organoleptilised omadused – punased veinid

LÜHIKIRJELDUS

Punastes veinides on rohkem värvi andvaid tanniiniühendeid ning nende lõhna- ja maitseomadused on kontsentreeritumad, veinidel on puuviljaseid nüansse ning tänu suhkrusisaldusele on veinid tasakaalustatud, neil on meeldiv järelmaitse, nad on peenekoelised ja värskete maitsenüanssidega.

Punaseid veine iseloomustavad päikesekuivatatud ploomide lõhna- ja maitsevarjundid (Fetească neagră), nende algne lõhna- ja maitsebukett võib ulatuda alusmetsa ja loodusliku taimestiku nüanssidest rohelise paprika ja üleküpsenud viinamarjade ning mustsõstra maitsenüanssideni (Cabernet Sauvignon) või meenutada küpseid kirsse ja punaseid puuvilju, omandades veini küpsedes ka rosinate, tubaka või musta pipra varjundeid.

Üldised analüütilised omadused Maksimaalne üldalkoholisisaldus (mahuprotsentides) 15 Minimaalne tegelik alkoholisisaldus (mahuprotsentides) 9 Minimaalne üldhappesus 3,5 grammi liitri kohta, väljendatud viinhappena Maksimaalne lenduvate hapete sisaldus (milliekvivalentides liitri kohta) 20 Maksimaalne vääveldioksiidi üldsisaldus (milligrammides liitri kohta) 150

5. Veinivalmistustavad

5.1. Veinivalmistuse eritavad

1. Veinide omadused ja viinamarjakasvatustavad

Viljelustavad

— vähemalt 3 300 tüve hektari kohta olemasolevate viinamarjaistanduste puhul;

— kasvatusviis: vastavalt tootja valikule, sõltuvalt sordist ja võttes arvesse mulla- ja ilmastikutingimusi.

5.2. Maksimaalne saagikus

1. „Sauvignon“, „Pinot Gris“, „Muscat Ottonel“, „Traminer alb“, „Tămâioasă românească“, „Traminer roz“: 15 000 kilogrammi viinamarju hektari kohta.

2. „Aligote“, „Șarba“, „Băbească Gri“, „Chardonnay“, „Fetească albă“, „Frâncușă“, „Riesling de Rhin“, „Donaris“: 16 500 kilogrammi viinamarju hektari kohta

3. „Cabernet Sauvignon“, „Fetească Neagră“, „Pinot Noir“, „Merlot“: 17 500 kilogrammi viinamarju hektari kohta

4. „Fetească Regală“, „Crâmpoșie selecționată“, „Mustoasă de Măderat“, „Riesling Italian“, „Galbenă de Odobești“: 19 000 kilogrammi viinamarju hektari kohta.

5. „Crâmpoșie“, „Furmint“, „Muscadelle“, „Grasă de Cotnari“, „Semillon“: 19 000 kilogrammi viinamarju hektari kohta

6. „Plăvaie“, „Băbească Neagră“, „Codană“, „Syrah“, „Sangiovese“, ’Barbera, Nebbiolo, Zweigelt: 21 500 kilogrammi viinamarju hektari kohta

7. „Sauvignon“, „Pinot Gris“, „Muscat Ottonel“, „Traminer alb“, „Tămâioasă românească“, „Traminer roz“: 115 hektoliitrit hektari kohta

8. „Aligote“, „Șarba“, „Băbească Gri“, „Chardonnay“, „Fetească albă“, „Frâncușă“, „Riesling de Rhin“, „Donaris“: 127 hektoliitrit hektari kohta

9. Valge veini valmistamisel järgmiste sortide puhul: „Cabernet Sauvignon“, „Fetească Neagră“, „Pinot Noir“, „Merlot“: 135 hektoliitrit hektari kohta

10. „Fetească Regală“, „Crâmpoșie selecționată“, „Mustoasă de Măderat“, „Riesling Italian“, „Galbenă de Odobești“: 146 hektoliitrit hektari kohta

11. „Cabernet Sauvignon“, „Fetească Neagră“, „Pinot Noir“, „Merlot“: 129 hektoliitrit hektari kohta

12. „Crâmpoșie“, „Furmint“, „Grasă de Cotnari“, „Muscadelle“, „Semillon“: 146 hektoliitrit hektari kohta

13. „Plăvaie“: 165 hektoliitrit hektari kohta

14. „Băbească Neagră“, „Codană“, „Syrah“, „Sangiovese“, „Barbera“, „Nebbiolo“, „Zweigelt“: 159 hektoliitrit hektari kohta

6. Määratletud geograafiline piirkond

Vrancea maakond

— Odobeşti linn – Unirea küla;

— Jariștea kommuun – Jariștea, Pădureni, Scânteia, Vărsătura külad;

— Bolotești kommuun – Bolotești, Pietroasa, Vităneștii de sub Măgură, Găgești, Putna, Ivăncești külad;

— Broșteni kommuun – Broșteni, Pitulușa, Arva külad.

7. Veiniviinamarjasordid

„Aligoté B“ – „Plant de trois“, „Plant gris“, „Vert blanc“, „Troyen blanc“

„Barbera N“

„Băbească gri G“

„Băbească neagră N“ – „Grossmuttertraube“, „Hexentraube“, „Crăcana“, „Rară neagră“, „Căldăruşă“, „Serecsia“

„Cabernet Sauvignon N“ – „Petit Vidure“, „Burdeos tinto“

„Chardonnay B“ – „Gentil blanc“, „Pinot blanc“, „Chardonnay“

„Codană N“

„Crâmpoșie B“

„Crâmpoșie selecționată B“

„Donaris B“

„Fetească albă B“ – „Păsărească albă“, „Poama fetei“, „Mädchentraube“, „Leanyka“, „Leanka“

„Fetească neagră“ – „Schwarze Mädchentraube“, „Poama fetei neagră“, „Păsărească neagră“, „Coada rândunicii“

„Fetească regală B“ – „Königliche Mädchentraube“, „Königsast“, „Kiralyleanka“, „Dănășană“, „Galbenă de Ardeal“

„Frâncușă B“ – „Vinoasă“, „Mildweisser“, „Mustoasă de Moldova“, „Poamă creață“

„Furmint B“ – „Furmin“, „Şom szalai“, „Szegszolo“

„Galbenă de Odobești B“ – „Galbenă de Căpătanu“, „Galbenă Uriașă“, „Galbenă“

„Grasă de Cotnari B“ – „Dicktraube“, „Grasă“, „Köver szölö“

„Merlot N“ – „Bigney rouge“

„Muscadelle B“ – „Moscatello bianco“, „Muscadet doux“

„Muscat Ottonel B“ – „Muscat Ottonel blanc“

„Mustoasă de Măderat B“ – „Lampau“, „Lampor“, „Mustafer“, „Mustos Feher“, „Straftraube“

„Nebbiolo N“

„Pinot Gris G“ – „Affumé“, ’Grau Burgunder, „Grauburgunder“, „Grauer Mönch“, „Pinot cendré“, „Pinot Grigio“, „Ruländer“

„Pinot Noir N“ – „Blauer Spätburgunder“, „Burgund mic“, „Burgunder roter“, „Klăvner Morillon Noir“

„Pinot noir N“ – „Spätburgunder“, „Pinot nero“

„Plăvaie B“ – „Bălană“, „Plăvană“, „Poamă bălaie“

„Riesling du Rhin B“ – „Weisser Riesling“, „White Riesling“

„Riesling italian B“ – „Olasz Riesling“, „Olaszriesling“, „Welschriesling“

„Sangiovese N“ – „Brunello di Montalcino“, „Morellino“

„Sauvignon B“ – „Green sauvignon“

„Syrah N“ – „Shiraz“, „Petit Syrah“

„Semillon B“ – „Semillon blanc“

„Traminer Rose Rs“ – „Rosetraminer“, „Savagnin Rose“, „Gewürztraminer“

„Traminer aromat alb B“

„Tămâioasă românească B“ – „Busuioacă de Moldova“, „Muscat blanc à petit grains“

„Tămâioasă românească B“ – „Rumänische Weihrauchtraube“, „Tamianka“

„Zweigelt N“ – Blauerzweigelt“, „Negru de Zweigelt“, „Zweigelt blau“

„Șarba B“

8. Seos(t)e kirjeldus

Seos määratletud piirkonnaga

Üksikasjalik teave geograafilise piirkonna kohta

Aluspinnas – alluviaalsed ja deluviaalsed liiva-kruusasetted, mis on kaetud lössipõhise settekihiga ja moodustavad üheskoos pleistotseenist pärineva purdkivimi, mis paikneb pliotseeni mergli-, savi ja mereliiva kihistustel.

Pinnavorm: Pinnavormid – alluviaalsetest ja deluviaalsetest setenditest moodustunud küllalt ühtlane alluviaalne rusukallestik, mis ulatub lääne suunas kuni 300 meetri kõrgusele ja ida pool 100 meetrini ning Măgura Odobești mäestiku jalamilt kuni piirkonda Valahhia madalikuga (Câmpia Română) ühendava mäekülje harjani. Piirkonna geomorfoloogiat iseloomustavaks teguriks on asjaolu, et see jääb suurte paralleelsete lääne-idasuunaliste jõgede vahelisele alale. Erineval kõrgusel ja eri suunas avanevad nõlvad võimaldavad kasvatada mitmesuguseid viinamarjasorte.

Kliima: kliima on kontinentaalne ja väga varieeruv, seda mõjutavad suured Ida-Euroopa õhumassid ning piirkonna lääne- ja loodeosas kogu aasta jooksul, peamiselt aga üleminekuaastaajal Atlandi ookeanilt saabuvad õhumassid. Üldise keskmise päikesekiirguse kogus aasta lõikes on üle 120 kcal/cm2, ulatudes põhjakülgedele avatud aladel 110 ja lõuna poole avanevatel aladel 140 kcal/cm2-ni.

Odobești vaatlusjaama andmetel on viimase 40 aasta jooksul täheldatud kliima soojenemist.

Mullastik: selle piirkonna muldade puhul on tegemist peamiselt mustmulla aktiivkihtidega (leostunud ja deluviaalsed savimullad) põhiliselt viinamarjakasvatusalade ida- ja keskosas, piirkonna lääneosas on ülekaalus hallmullad. Mulla kerge ja tasakaalustatud tekstuur tagab hea veeläbilaskvuse ja kuivenduse ning mulla füüsikalised ja tehnoloogilised omadused soodustavad selles toimuvaid keemilisi protsesse ning tagavad mulla kõrge huumuse- ja toitainetesisalduse, mis on väga soodne viinamarjakasvatuseks.

Toote üksikasjad:

Valgetel veinidel on veini liigile ja vanusele iseloomulik värvus, väga head lõhna- (vanale veinile iseloomulik bukett) ja maitseomadused, samuti iseloomustab neid maitse- ja lõhnaomaduste tasakaalustatus ning peenekoelisus. Veinide iseloomulikud omadused, eeskätt selge värvus, on seotud geograafilise piirkonna ning eeskätt piisava päikesekiirguse hulgaga ja mullastiku kerge tekstuuriga. Neid omadusi toetab ka Odobeşti viinamarjakasvatusala paiknemine Alam-Karpaatide idaosa jalamil, kus keskmine kõrgus merepinnast on 200 m. Bioloogiliselt ja mullastikuomadustelt kuulub piirkond Valahhia madaliku alla (Câmpia Română), kuid geneetiliselt on piirkond seotud Alam-Karpaatidega. Tegemist on eraldiseisva tervikliku piirkonnaga, millel on oma ökoloogilised iseärasused, mis sobivad viinamarjakasvatuseks.

Alates XVII sajandist on seda viinamarjakasvatuspiirkonda hakatud üha kõrgemalt hindama. Nii on Dimitrie Cantemir oma teoses „Descriptio Moldavie“ seadnud Odobeşti viinamarjaistandused riigi kvaliteetveinide valmistajate hulgas kolmandale kohale. Ei ole juhus, et selle piirkonna viinamarjaistanduste omanike hulka kuulusid Moldova valitsejad, Iași metropoliidid ning Romani ja Radăuți piiskopid.

Odobeşti veini kvaliteet oli nii kõrge, et Poola ja Venemaa monarhid lasid end pikka sellega aega varustada (Poola kuningas Kazimierz nõudis aastal 1456 Moldova vürstilt Petru Rareșilt just sellest piirkonnast pärit veini).

Põhjuslik seos

Tänu mulla- ja ilmastikutingimustele ning kõrge happelisusega pinnasele on sellest piirkonnast saadud veinid kõrgelt hinnatud värskuse ja puuviljalise maitse poolest.

Päikesepaistet on aastas keskmiselt 2 100 tundi, mis tagab optimaalsed tingimused viinamarjade küpsemiseks ning sellise suhkru- ja aroomainete kontsentratsiooni tekkeks, mis annavad Odobeşti veinidele iseloomulikud lõhna- ja maitseomadused. Aasta keskmine temperatuur on ligikaudu 9–10 °C, mis jääb keskmisse temperatuurivahemikku.

9. Muud olulised tingimused (pakendamine, märgistamine, muud nõuded)

Turustustingimused

Õigusraamistik:

liikmesriigi õigusaktid

Lisatingimuse liik:

märgistamisega seotud lisasätted

Tingimuse kirjeldus:

lisasätted puuduvad.

Valikulised märked märgistusel kasutamiseks

Õigusraamistik:

ELi õigusaktid

Lisatingimuse liik:

märgistamisega seotud lisasätted

Tingimuse kirjeldus:

Soovi korral võib kasutada ka teatavatele tootmismeetoditele osutavaid märkeid, nt

— märgistusele võib rumeenia keeles või mõnes rahvusvahelises keeles lisada märked „fermentat in barrique [kääritatud vaatides]“, „maturat in barrique [laagerdatud vaatides]“, „fermentat în prezența așchiilor de stejar [kääritamisel on kasutatud tammelaaste]“ ja „maturat în prezența așchiilor de stejar [laagerdamisel on kasutatud tammelaaste]“, et teavitada tarbijat asjaomase veini valmistamiseks kasutatud protsessist, samuti võib märgistusele lisada järgmised märked:

— „fume“ või „smoked“ või „toasted“ inglise keeles, kas koos või ilma märketa selle kohta, kui intensiivselt asjaomast tammepuitu kuumtöödeldi, nt „light“, „medium“ või „heavy“.

— „fumé“ või „fumée“ prantsuse keeles, kas koos või ilma märketa selle kohta, kui intensiivselt asjaomast tammepuitu kuumtöödeldi, nt „légère“, „moyenne“, „forte“ või „petite fumé“, „demi fumé“, „intense fumé“.

Need märked võivad olla mis tahes rahvusvaheliselt kasutatavas keeles või veinitootja soovi korral selle riigi keeles, kus toode on kavas turule viia, et teavitada tarbijat tavadest, mida kogu maailmas kasutatakse veinile teatavate maitseomaduste andmiseks.

Kui veinil on lastud veinisettel laagerduda, võib märgistusele lisada näiteks „sur lie“, „bâttonnage“ või „aged on the lees“.

Link tootespetsifikaadile

https://www.onvpv.ro/sites/default/files/caiet_sarcini_doc_odobesti_modif_cf_cererii_1426_14.06.2019_si_484_02.03.2022_no_track_changes.pdf

(1) ELT L 9, 11.1.2019, lk 2.